ΠΡΩΤΟΒΟΥΛΙΑ                
             ΔΙΚΑΣΤΙΚΩΝ ΥΠΑΛΛΗΛΩΝ-ΣΥΝΕΡΓΑΖΟΜΕΝΟΙ                                         
                  ΑΝΑΚΟΙΝΩΣΗ                                 
Αγαπητοί συνάδελφοι, 
    Οι μεγάλες ελλείψεις προσωπικού, ιδιαίτερα στα μεγάλα Δικαστήρια καθιστούν σχεδόν αδύνατη τη λειτουργία τους, την ίδια ώρα που η Κυβέρνηση  για μια ακόμα φορά  αδιαφορώντας για τα  καθημερινά σας προβλήματα, δεν προχωρά σε προσλήψεις προσωπικού, αρνείται την υποσχεθείσα αύξηση του Διανεμητικού λογαριασμού "πόρου", εδώ και πάνω από ένα χρόνο. 
    Την ίδια ώρα που δίκαια μεν, πλουσιοπάροχα δε, άνοιξαν οι κρουνοί των “Κρατικών Ταμείων” για  το νέο μισθολόγιο των Δικαστών, δυναμώνει η αγανάκτησή μας για την επιλεκτική και περιφρονητική μεταχείρισή μας από την κυβέρνηση.
     Εμείς σαν φτωχός συγγενής παρακολουθούμε τις εξελίξεις. Οι πρόσφατες αναγκαίες κινητοποιήσεις  του κλάδου, φαίνεται δεν αγγίζουν την κυβέρνηση,  που καλυπτόμενη πίσω από διεθνείς δήθεν συγκυρίες που το ίδιο το σύστημα από μόνο του δημιούργησε, δεν ασχολείται σοβαρά και δεν δίνει λύσεις στα προβλήματά μας.
    Το κυνήγι του άκρατου  και ανεξέλεγκτου πλουτισμού, αγνοώντας κοινωνικά δικαιώματα και παροχές δεν ήταν αυτοσκοπός και θεμελιώδης επιλογή του σύγχρονου νεοφιλελεύθερου κόσμου; 
     Η αποτυχία αυτού του συστήματος βαφτίστηκε <<κρίση>> σαν μια μεταδοτική ασθένεια που προέκυψε ξαφνικά και που πάλι  οι λαοί καλούνται να την αντιμετωπίσουν μόνοι τους.
    Εμείς θα πληρώσουμε τη ζημιά από τα δομημένα - τοξικά ομόλογα;
    Εμείς θα πληρώσουμε ζημιά των τραπεζών από τις αβέβαιες επενδύσεις τους;
    Μήπως κάποτε μοιραζόμασταν τα κέρδη τους;
    Εμείς θα  πληρώσουμε την ασυνέπειά τους στους ασφαλιστικούς οργανισμούς που μας αναγκάζουν μετά από τόσα χρόνια εισφορών να πληρώνουμε από την τσέπη μας φάρμακα και γιατρούς;
    Φτάνει πια. 
    Η διαχρονική λιτότητα για μισθωτούς και συνταξιούχους συνεχίζεται, ενώ η κερδοσκοπία και η ακρίβεια καλπάζουν. Αυξάνονται τα όρια συνταξιοδότησης, ενώ τα ασφαλιστικά ταμεία αδυνατούν να ανταποκριθούν στις στοιχειώδεις υποχρεώσεις τους. Η μερική απασχόληση και τα προγράμματα Stage με την ανασφάλιστη εργασία, χρησιμεύουν απλώς για να μειωθούν οι δείκτες ανεργίας.
    Τα νοσοκομεία βουλιάζουν στα χρέη.
    Οι νέοι προσθέτουν πτυχία και μεταπτυχιακά, προσόντα στον Γολγοθά της υποτιθέμενης <<δημόσιας και δωρεάν >> εκπαίδευσης που όπως φαίνεται δεν επαρκούν για μια αξιοπρεπή εργασία.
    Και  η κυβέρνηση; Αυτή και οι προηγούμενες; Συνεχίζουν την πολιτική των <<μεταρρυθμίσεων>>. Μέσα από ένα ορυμαγδό ανικανότητας αλλά και σκανδάλων, λεηλατώντας τη δημόσια περιουσία, τις δημόσιες εκτάσεις υποθηκεύουν για πάντα το μέλλον των παιδιών μας, το μέλλον αυτού του τόπου.   
       Έτσι η ανεξέλεγκτη καταστροφή και υποβάθμιση του περιβάλλοντος σε συνδυασμό με τις  αρνητικές οικονομικές δυσκολίες, έρχονται και δένουν  αρμονικά με τη διαπλοκή των κυβερνήσεων και των πολυποίκιλων οικονομικών συμφερόντων, με την λεηλασία των ασφαλιστικών ταμείων και τα ομόλογα, με τα καρτέλ των μεγάλων εταιρειών και των ημετέρων, με τις off shore εταιρείες των υπουργών και των μοναστηριών.
       Η παραχώρηση σε ιδιώτες διάφορων  κερδοφόρων  τομέων  του Δημοσίου μόνο εκβιασμούς και μείωση θέσεων εργασίας προσφέρει. Τρανή απόδειξη η ιδιωτική εταιρία για την απομαγνητοφώνηση των πρακτικών συνεδριάσεων στα Δικαστήρια. Κάθε χρόνο γινόμαστε μάρτυρες ενός επαναλαμβανόμενου εκβιασμού με τη λήξη της σύμβασης με την εταιρία αφού  το Υπουργείο δεν φροντίζει έγκαιρα πριν πλησιάσει η λήξη,  να προσληφθούν υπάλληλοι απομαγνητοφωνητές μιας  και δεν το θέλει , προτιμώντας να υφίσταται εκβιαστικά διλήμματα για την συνέχιση της συνεργασίας με την όποια εταιρία.
        Εμείς λέμε όχι στην είσοδο οποιασδήποτε ιδιωτικής εταιρίας στα Δικαστήρια.
        Να προσληφθούν απομαγνητοφωνητές δικαστικοί υπάλληλοι.       Αγαπητοί συνάδελφοι,
        Μην αφήνετε τίποτα στην τύχη, αντιδράστε, αντισταθείτε, γίνετε φραγμός στην κατηφόρα  
         Οι <<διανεμητικοί λογαριασμοί >>που πλέον αποτελούν πλεονασματικό απόθεμα του Υπουργείου Οικονομικών, αποδεικνύονται ως η καλύτερη εφεύρεση της πολιτείας  στο να μεταθέτει  τις υποχρεώσεις της για οποιεσδήποτε αυξήσεις στις πλάτες τρίτων. Τώρα αφού αποτελούν μόνιμη και παγιωθείσα κατάσταση  σε όλον το Δημόσιο Τομέα με τα πλεονάσματά τους καλύπτουν και <<μαύρες τρύπες>> αποτυχημένων επιλογών..
     Άραγε αυτοί που μας προπηλάκιζαν και φωνασκούσαν με φωνές αλαλαγμού, με ύβρεις και απειλές έχουν αντιληφθεί, έστω και τώρα, την τεράστια επιτυχία στην έκδοση της απόφασης των διανεμητικών λογαριασμών που έδωσε την δυνατότητα να εισπράξουμε 40.000.000€ στο παραπέντε, λίγο πριν χαθούν για πάντα. Εμείς αποδείξαμε ότι μπορούμε και ξέρουμε και θέλουμε να προσφέρουμε.
    Αφήνουμε τους<< υβριστές>> στην κρίση σας.  
    Ούτε την υποσχεθείσα αύξηση των 120€ δεν μπόρεσαν να καταφέρουν.
    Τρεις Υπουργοί υποσχέθηκαν αυτήν την πενιχρή αύξηση αλλά ακόμα δεν την έχουμε  δει. Ο απόλυτος ορισμός της αναξιοπιστίας.
      Από το 2001 έχουν να γίνουν προσλήψεις δικαστικών υπαλλήλων. Η άποψη ότι καθυστερούν οι προσλήψεις μέσω  ΑΣΕΠ είναι για αδαείς και για εκείνους που άλλα ονειρεύονται, δηλαδή προσλήψεις <<ημετέρων>> με αδιαφανείς διαδικασίες και μεθοδεύσεις.
      Οι ελάχιστες θέσεις Γραμματέων που προκηρύχθηκαν πρόσφατα είναι σταγόνα στον ωκεανό και  ζητάμε άμεσα να αυξηθούν. 
       Απεναντίας στα τεράστια κενά της Γραμματείας προστίθενται συνεχώς καινούριες αποσπάσεις και μετατάξεις συναδέλφων στο Υπουργείο, σε γραφεία Βουλευτών και συνδικαλιστικών ενώσεων, με αποσπάσεις των οποίων ο χρόνος έχει λήξει εδώ και πολλά χρόνια για πολλούς. . 
       Να επιστρέψουν τώρα όλοι πίσω στις έδρες και τα γραφεία τους, να δώσουν μια ανάσα σ’αυτούς που μοχθούν καθημερινά. Όχι άλλη προστασία, αρκετά ως εδώ.
      Το 2001 προσλήφθηκαν 850 περίπου υπάλληλοι που κοσμούν τα Δικαστήρια όλης της χώρας  μέσα σε έξι μήνες και μέσω  ΑΣΕΠ. Έβριζε η πλειοψηφία της τότε  ΟΔΥΕ τον τότε Υπουργό Σταθόπουλο που δεν προσλάμβανε επιμελητές αλλά αποφάσισε να προσλάβει πτυχιούχους με πλούσια προσόντα και γνώσεις που εκ των πραγμάτων δεν θα μπορούσαν να βρουν πρόσφορο έδαφος οι μηχανισμοί προστασίας των εργατοπατέρων της ΟΔΥΕ.  Ας επαναληφθεί το ίδιο και τώρα.  
      Ο απαρχαιωμένος πλέον Κώδικας Δικαστικών Υπαλλήλων μόνο για παρερμηνείες προσφέρεται πια. Ο Δημοσιοϋπαλληλικός Κώδικας που έχει αλλάξει και προσαρμόζεται σε σύγχρονες απαιτήσεις και λογικές προτάσσοντας και επιβραβεύοντας τη γνώση και την ικανότητα ήρθε ο καιρός να αντικαταστήσει   σε όλο το εύρος εφαρμογής του και τον δικό μας Κώδικα την  στιγμή μάλιστα που σύμφωνα με τα αναφερόμενα  στο  άρθρ. 2 παρ. 1 & 2 του ιδίου  (Ν.3528/07) προκύπτει ότι οι διατάξεις του έχουν εφαρμογή  και στους Δικαστικούς Υπαλλήλους καθόσον ρυθμίζουν θέματα που δεν ρυθμίζονται από τον δικό μας κώδικα και ούτε είναι αντίθετες στις δικές του επιταγές.
    Τα Π.Δ. και οι Υπουργικές αποφάσεις, που ακόμα μετά από μία σχεδόν δεκαετία δεν έχουν συνταχθεί, οι ανύπαρκτες προτάσεις και οι αποφάσεις για την  εναρμόνισή του με τον Κώδικα όλων των Δημοσίων υπαλλήλων , σε ένα μόνο συμπέρασμα οδηγούν. Όλα θέλουμε να είναι  σχετικά και απροσδιόριστα, όπως ο καθένας θέλει να τα αντιλαμβάνεται, και έτσι χωρίς συγκεκριμένα και ορισμένα εκ των προτέρων κριτήρια, να επιβάλει την όποια  επιλογή του παίρνοντας κάθε φορά εκείνα τα κριτήρια που βολεύουν την κάθε περίπτωση.
     Η αντικειμενικοποίηση των οποιονδήποτε  προσόντων του κάθε υπαλλήλου ποιόν φοβίζει; Μόνο αυτόν που δεν έχει να επιδείξει τίποτα άλλο, παρά μόνο την <<ευέλικτη μέση>> του. 
     Τι γίνεται για παράδειγμα με τις επιλογές και τις αναπληρώσεις των προϊσταμένων;
     Οι δικές μας θέσεις  είναι ξεκάθαρες και έχουν ως εξής:
     Βασική αρχή μας είναι οι οποιεσδήποτε επιλογές να περνούν μέσα από Υπηρεσιακά Συμβούλια καθόσον τυχόν ορισμός σε κενές θέσεις προϊσταμένων με «πράξεις» και μάλιστα για μεγάλο χρονικό διάστημα, δίνει προβάδισμα στον οριζόμενο, ο οποίος με τον τρόπο αυτό «εξασφαλίζει προϋπηρεσία σε θέση ευθύνης»,
     Σε κάθε περίπτωση οι οποιεσδήποτε τοποθετήσεις ή πράξεις ή αναπληρώσεις πρέπει να ακολουθούν τις επιταγές και τα κριτήρια που αναφέρονται και στον Κώδικα Δικαστικών Υπαλλήλων και στον Δημοσιοϋπαλληλικό Κώδικα, λαμβανομένου υπόψη σε σχέση με τον χρόνο υπηρεσίας στο βαθμό  πρέπει να υπολογίζεται ο πραγματικός χρόνος όπως και τα αναφερόμενα στο αρθρ. 67 του ως άνω κώδικα, επιτάσσουν. Η εμφανιζόμενη σε διάφορες καταστάσεις  αρχαιότητα υπαλλήλων  σε σχέση με την «κατά πλάσμα δικαίου» δημιουργηθείσα κατηγορία των χωρίς πτυχίο «πτυχιούχων» δικαστικών υπαλλήλων που  εμφανίζονται ως έχοντες αποκτήσει τον Α΄ βαθμό όπως και οι πραγματικοί πτυχιούχοι, στα 14 χρόνια, αντί των 20 χρόνων που προβλέπονται για τους αποφοίτους Λυκείου είναι εντελώς πλασματική και αυθαίρετη . 
          Οι εκλεγμένοι εκπρόσωποί μας στα Υπηρεσιακά Συμβούλια  με τι κριτήρια αξιολογούν και κρίνουν; Δεν πρέπει να υπόκεινται σε κριτική για την όποια επιλογή τους, να αιτιολογούν τις θέσεις τους, να  λογοδοτούν;   
          Άραγε με ποια κριτήρια  στάθηκαν και έκριναν πρόσφατα τους συναδέλφους του Πρωτοδικείου  και της Εισαγγελίας Πρωτοδικών Αθηνών, οι εκλεγμένοι συνάδελφοι του Πενταμελούς  Υπηρεσιακού Συμβουλίου του Εφετείου  Αθηνών ανώτατα στελέχη των δύο μεγάλων παρατάξεων του χώρου μας, σε μία τέλεια επίδειξη << αλληλοεξυπηρέτησης>>.
         Ας μας απαντήσουν πως κατάφεραν να ανατρέψουν την άποψη του Δικαστή – Εισηγητή,  που  προς τιμή του,ήταν στηριγμένη σε αξιοκρατικά κριτήρια, αντικειμενικά και δίκαια. Η άποψη ότι επειδή μεταξύ πλειάδας ικανών κυρίως πτυχιούχων συναδέλφων ήταν δύσκολο να επιλέξουν,  στηρίχθηκαν μόνο στην αρχαιότητα και μάλιστα παραταξιακώς επιλεκτικά,  μόνο το απαρχαιωμένο τρόπο σκέψης τους  αποδεικνύει, και είναι και πτυχιούχοι !!!!!!!
        Μήπως ο θεσμός των αιρετών εκπροσώπων με την ισχνή μειοψηφία και την ανεξέλεγκτη χωρίς αξιοκρατικά κριτήρια συμμετοχή μας έχει καταστεί τόπος αλληλοεξυπηρέτησης παραταξιακών συμφερόντων;
         Ένα είναι λοιπόν γεγονός. Στο χώρο  μας για  την   κατάντια μας ευθύνονται 
κυρίως αυτοί που δεν  θέλουν αρχές και κριτήρια, και βάζουν το κομματικό-παραταξιακό τους συμφέρον πάνω από κάθε δίκαιη επιταγή και κάθε λίγο σας χτυπούν την πλάτη να μην τους ξεχνάτε. Πόσο ακόμα θα τους επιβραβεύετε;                           
          Εξ άλλου, σύμφωνα με τα αναφερόμενα τόσο στο αρθρ. 72 παρ. 5 του Κώδ. Δικ. Υπαλ., όσο και στον Κώδικα Δημοσίων Υπαλλήλων Ν.3528/07, προκύπτει ξεκάθαρα, ότι κανένα κριτήριο από μόνο του δεν είναι το μοναδικό και αρκετό για την δίκαιη, αξιοκρατική και αντικειμενική κρίση στην επιλογή των προϊσταμένων. Όλα πρέπει να συνεκτιμώνται και να αξιολογούνται.  
      Στο δε άρθρο 20 του ιδίου Κώδικα  Δικ. Υπαλ. αναφέρεται επί λέξει ότι «μεταξύ υπαλλήλων του ιδίου βαθμού δεν υπάρχει αρχαιότητα εκτός αν ορίζεται διαφορετικά».
     Μάλιστα  ο πρόσφατα ψηφισθείς ως άνω Δημοσιοϋπαλληλικός Κώδικας, προχώρησε ευτυχώς ακόμα περισσότερο στην μοριοποίηση όλων των προσόντων των υπαλλήλων, ούτως ώστε ο αξιολογητής, είτε είναι ένας, είτε είναι το αρμόδιο συμβούλιο, οδηγείται αβίαστα στην ορθή κρίση μέσα από μη αμφισβητούμενα και αποδείξιμα προσόντα. Έτσι  λαμβάνοντας υπόψη τα αναφερόμενα  στο  άρθρ. 2 παρ. 1 & 2 του ιδίου Νόμου (3528/07) οι διατάξεις αυτές έχουν εφαρμογή, όπως προαναφέραμε και στο χώρο μας, στο άρθρ. 85 αυτού του νόμου, είτε για την επιλογή  προϊσταμένων Διευθύνσεων, είτε προϊσταμένων τμημάτων ή αυτοτελών γραφείων, διευκρινίζονται με σαφήνεια τα κριτήρια επιλογής και ο τρόπος αξιολόγησης αυτών.

      Έτσι, εφαρμόζοντας όσα επιτάσσουν οι διατάξεις του Κώδ. Δικαστικών Υπαλ (του άρθρ. 72 παρ. 5) σε συνδυασμό με τις μεταγενέστερες διατάξεις, ( αρθρ. 85 του Δημοσιοϋπαλληλικού  Κώδικα), λαμβάνοντας υπόψη όλα, δίνουμε ένα παράδειγμα   αξιολόγησης  προς την κατεύθυνση άξιας και δίκαιης κρίσης – επιλογής, που δείχνει σαφέστατα τα κριτήρια επιλογής είτε προσωρινά με πράξεις προϊσταμένου είτε οριστικά από υπηρεσιακά συμβούλια :
ΔΙΟΡΙΣΜΟΣ	1980 (28 ΧΡ.)	1980 (28 ΧΡ.)	1985 (23ΧΡ.)	1990 (18ΧΡ.)	
	
ΤΙΤΛ. ΣΠΟΥΔΩΝ	Απόφ. Λυκείου	Πτυχ.ΑΕΙ	Πτυχ.ΑΕΙ	Πτυχ.ΑΕΙ	
Χρόνος κτήσης Α' Βαθμού	1994
(πλασματικά αντί του πραγμ. 2000)	1994	1999	2004	
Εκθέσεις αξιολόγ.	2003	2003	2003	2003	
	2004	2004	2004	2004	
	2005	2005	2005	2005	
	2006	2006	2006	2006	
	2007	2007	2007	2007	
μέσος όρος					
ΔΗΜΟΣΙΟΫΠΑΛΛΗΛΙΚΟΣ ΚΩΔΙΚΑΣ	
Μόρια πτυχίου ΑΕΙ	---------	250	250	250	
χρόνος υπηρεσίας	(15Χ28)= 420	(15Χ28)=420	(15Χ23)=345	(15Χ18)=270	
αξιολόγηση	450	450	450	450	
παρουσία -συνέντευξη	150	150	150	150	
ΣΥΝΟΛΟ ΜΟΡΙΩΝ	1020	1270	1195	1120	

Αγαπητοί συνάδελφοι
     Η ενότητα του κλάδου περνά μόνο μέσα από τη παραδοχή βασικών αρχών  που διέπουν όλο τον Δημοσιοϋπαλληλικό χώρο και την κοινωνία γενικότερα.
     Η κάθε  εξουσία μεταχειρίζεται και καλλιεργεί κάθε μορφής διάσπαση για να περνά ευκολότερα τις όποιες επιλογές της. 
     Εμείς με αξιοπρέπεια μακριά από μειωτικές λογικές υποταγής στο βωμό των οποιονδήποτε πρόσκαιρων ή μόνιμων ωφελημάτων δεν πρέπει σε καμιά περίπτωση να αποδεχόμαστε απόψεις όπως αυτή  που μας χαρακτηρίζει παρείσακτους, βοηθητικούς , ευρισκόμενους κάτω  από την εποπτεία των δικαστικών λειτουργών παρέχοντας σ΄αυτούς γραμματειακή μόνο υποστήριξη. Δεν ξεπουλάμε το είναι μας. Όσοι το κάνουν  να  μην υπερηφανεύονται κιόλας.
     Εμείς κάτω από δύσκολες συνθήκες παρέχουμε υπηρεσίες στον πολίτη που προστρέχει στη Δικαιοσύνη. Υπηρετούμε αυτόν και μόνον αυτόν.
     Απέναντί  μας είναι μόνο οι κρατούντες αυτοί που αποφασίζουν  για τα δρώμενα  σ΄αυτό το τόπο, χωρίς να υπολογίζουν τις αγωνίες μας.
     Είμαστε σκληροί κριτές, δεν χρωστάμε σε κανένα.
     Παλεύουμε μαζί με όλους τους εργαζομένους σ΄αυτόν το τόπο για ανθρώπινες συνθήκες ζωής. Κάθε κλάδος έχει τα δικά του προβλήματα και όλοι μαζί σαν πολίτες αυτής της χώρας ζούμε την ίδια ανησυχία για το αύριο που γίνεται όλο και πιο αβέβαιο, θυσία στο βωμό του περίσσιου κέρδους των λίγων.
      Το ζήτημα δε του ωραρίου έχει κλείσει οριστικά πάνω από 20 χρόνια και δεν ασχολούμαστε πια, όσο και αν μερικοί το σιγοψιθυρίζουν κατά καιρούς, λογαριάζοντας χωρίς τον ξενοδόχο.
      Δεν θα σας αραδιάσουμε  κάποιο μακρύ κατάλογο διεκδικήσεων, που και εμείς και η κυβέρνηση πολύ καλά  γνωρίζει.
       Καλούμε τον νέο Υπουργό να σταθεί πάνω στα προβλήματά μας που χρόνια τώρα έχουν βαλτώσει και να δώσει λύσεις.
       Θεωρώντας ως πολύ θετική την επίσκεψή του σε πολλούς χώρους εργασίας, περιμένουμε να μην σταματήσει στην   διαπίστωση αλλά να προχωρήσει στην επίλυση των  χρόνιων προβλημάτων μας.
       Η εμμονή πολλών να επιρρίπτουν την ευθύνη για όλα τα κακώς κείμενα τις Δικαιοσύνης σαν ανάθεμα στο <<ωράριο>> έχει καταστεί προ πολλού φθηνή δικαιολογία για να καλύψει την ατολμία και έλλειψη διάθεσης και οραμάτων για απονομή Δίκαιης και Τυφλής Δικαιοσύνης.  
       Η γελοιοποίηση της αύξησης των 120€ για την οποία έχουμε ήδη πληρώσει πάνω από 700€ μέχρι τώρα ο καθένας με τη συμμετοχή στις κινητοποιήσεις, πόσο ακόμα θα τραβήξει;
       Η επανασύνδεση του επιδόματος ειδικών συνθηκών με το 75% των Δικαστών είναι μεγάλος στόχος και εμείς ξέρουμε να τον παλεύουμε. Σύντομα η κυβέρνηση θα κληθεί να το αντιμετωπίσει.
       Πόσο ακόμα επιλεκτικά το Δημόσιο θα αρνείται την εκτέλεση   τελεσίδικων αποφάσεων, ακόμα και λυμένων νομοθετικά , όπως τα οικογενειακά επιδόματα;
       Θέλουμε Δικαστές και Δικηγόρους συνοδοιπόρους και στις υποχρεώσεις και στα δικαιώματα, χωρίς φυσικά να τρέφουμε και αυταπάτες. Έτσι τους θεωρούμε και δεν στεκόμαστε σε μεμονωμένες περιπτώσεις που αποτελούν  εξαίρεση στον κανόνα και που τους αξίζει η καταδίκη, η περιφρόνηση και η δυναμική αντιμετώπιση.
  Αγαπητοί συνάδελφοι,
Η ΠΡΩΤΟΒΟΥΛΙΑ ανένταχτη και ανεξάρτητη υπηρετεί μόνο την ελεύθερη σκέψη, αντέχει γιατί ξέρει να κρίνει ,να ξεχωρίζει το δίκαιο, να αναδεικνύει το άξιο, να απεχθάνεται την ισοπέδωση και να επιβραβεύει το άριστο.
      Ξέρει να αγωνίζεται, δεν  συμβιβάζεται, προχωρά μπροστά μαζί με όλους εκείνους που χρόνια την στηρίζουν.
      Σας καλούμε όλους σε συστράτευση  και αγωνιστική δράση στις κινητοποιήσεις που κορυφώνονται για να αντιμετωπίσουμε την κάθε επίθεση  σε δικαιώματα και κατακτήσεις, διεκδικώντας ένα καλύτερο μέλλον για μας και τα παιδιά μας.
                                                           
                                                                              Αθήνα  23/3/2009
    ΠΡΩΤΟΒΟΥΛΙΑ ΔΙΚ/ΚΩΝ ΥΠΑΛΛΗΛΩΝ- ΣΥΝΕΡΓΑΖΟΜΕΝΟΙ